UJWANISI 2 IsiNdebele 2012 Translation | The New Bible.comUJWANISI 22Ubukhazi beKana 1Ngelanga lesithathu kwaba nobukhazi eKana leGalile, unina lakaJesu akhona naye lapho. 2UJesu nabafundi bakhe gade bamenyiwe ebukhazinobo. 3Kwathi bona iwayini liphele, unina lakaJesu wathi kuye: “Abasenalo iwayini.” 4UJesu wamphendula wathi: “Umma angakhathazeki ngokuqalene nami, isikhathi sami asikafiki.” 5Yeke unina wathi eencekwini: “Yenzani nanyana yini akutjhoko.” 6Bekurheme lapho imijeka yamanzi emithandathu, ibekwe ngekwesiko lesiJuda lokuzihlambulula. Ngamunye gade ungamumatha amalitha angapheze abe likhulu. 7UJesu wathi eencekwini: “Zalisani imijeka le ngamanzi.” Bayizalisa, yaphuphuma. 8Wathi kizo: “Khelelani-ke niyokunikela usomnyanya.” Mbala bamkhelela. 9Kwathi lokha usomnyanya nakandipha amanzi ebesele aphenduke iwayini, azange azi bona iwayini leli livelaphi. Kodwana iinceku ezakhelela amanzi zazi bonyana libuyaphi; yeke wabiza umkhwenyani. 10Wathi kuye: “Woke umuntu ukhupha iwayini elimnandi qangi, kuthi nakube abathekeli abaneli ngokusela, kukhutjhwe itlwembu. Kodwana wena usalokho ukhupha iwayini elimnandi bekube kunje!” 11UJesu wenza isibonakaliso sakhe sokuthoma eKana engeGalile lapha abonakalisa khona iphazimulwakhe, abafundi bakhe bamkholwa. 12Ngemva kwalokho, uJesu nonina, abafowabo nabafundi bakhe baya eKapernawumi, bahlala lapho amalangana.UJesu uya ngethempelini(Mt 21:12-13; Mk 11:15-17; Lk 19:45-46) 13Isikhathi somnyanya wePhasika besesitjhidele, yeke uJesu waya eJerusalema. 14Lapho wafumana abantu ngethempelini bathengisa iinkomo, izimvu namazuba; nabatlharulula imali bahlezi eentafuleni zabo. 15Yeke wenza isibebhu ngeentambo wabaqotjha boke ngethempelini, kanye nezimvu neenkomo; wapewula iintafula zabatlharululi bemali warhatjha imali yabo. 16Watjela labo abathengisa amazuba wathi: “Asuseni lapha! Lisani ukwenza ikumba kaBaba indawo yokuthengisela!” 17Abafundi bakhe bakhumbula bona umtlolo uthi: “Ukutjhisakalela indlwakho kungidlile.”#2:17 ) Ukutjhisakalela ... kungidlile: qala iRhubo 69:9 18AmaJuda ambuza athi: “Ungenza mmangaliso bani khona uzasibonisa bonyana unalo ilungelo lokwenza lokhu na?” 19UJesu waphendula wathi: “Girizani ithempeli, ngizalakha ngamalanga amathathu.” 20Ambuza athi: “Uzalakha godu ngamalanga amathathu na? Kuthethe iminyaka ematjhumi amane nesithandathu ukulakha ithempeli.” 21Kodwana ithempeli uJesu agade akhuluma ngalo, mzimba wakhe. 22Kwathi bona avuke kabafileko, abafundi bakhe bakhumbula bona ubasitjho lokhu, bayikholwa imitlolo ecwengileko nalokho uJesu akutjhwileko.Ilwazi lakaJesu ngomuntu 23UJesu asesengeJerusalema ngesikhathi somnyanya wePhasika, abanengi bamkholwa nababona iimangaliso azenzako. 24Kodwana uJesu azange abathembe ngombana gade abazi boke. 25Bekungakatlhogeki bona omunye angakhe amtjele ngabo ngombana yena bekagade asazi okungeenhliziyweni zabo.
